送梓憲穆珣東美度支移京西漕
作者：馮山
朝代：宋

paragraphs: 剛强多少恩，寛厚或太迂。
峭直病不通，聰明至無徒。
達人固貴全，天理常不俱。
自非藴明識，暫解輙已紆。
穆公淮海英，厚重如魯儒。
疾惡鸇逐雀，養民烏哺雛。
斷獄求以生，好善久不渝。
孰謂公太嚴，威姦而惠愚。
孰謂公太異，中異外不殊。
然猶蔽高潔，不肯隨世趨。
美成固在久，巨材期營都。
西京近日邊，漕領出帝俞。
使權雖云重，吏責意已粗。
財利較圭撮，法制環刀殳。
天聽卑不遺，人言紛可虞。
公心公且明，應手萬事無。
階此將顯用，逸驥臨長途。
山也乏材技，盤薄困守株。
身浮一芥舟，業散千金屠。
衰遲戀鄉曲，荏苒歲月徂。
擺袖不願行，俗指爭揶揄。
惟公最見憐，情或昆弟踰。
每憐沙丘病，不作饑鷹呼。
秋風惜遠别，時去跡轉孤。
飛黄轉騰踏，斥鷃甘槍榆。
升沉各異勢，從此忘江湖。